Törölték a világ legtöbbet fotózott eseményét, intim képek meleg, fekete férfiakról és klasszikus festmények kutyás kivitelben - Mai Manó Ház Blog
2020. június 29. Mai Manó Ház
Hogy nektek ne kelljen ezernyi weboldalt átböngészni, mi ismét összegyűjtöttük az elmúlt napok legérdekesebb fotós híreit. Rövidhíres ajánlónkban ma is a fényképezéshez, fotótörténethez, fotóművészethez kapcsolódó érdekes témákat ajánlunk figyelmetekbe.
Balra a kutyás verzió, jobbra Johannes Vermeer eredeti alkotása, amit 1665-1666 között készített és a Leány gyöngy fülbevalóval címet viseli
Fotó: lady_hanna_elena / instagram / Dea / L. Romano / Getty Images Hungary
Klasszikus festmények kutyás kivitelben – címmel ajánl az index Mindeközben rovata egy, a Daily Mailben megjelent galériát. A cikkből kiderül, hogy egy orosz stattfordshire bullterrier, Hanna tulajdonosa azzal tölti szabadidejének egy részét, hogy a kis kedvencét felöltözteti, beállítja és lefotózza úgy, mintha az egy klasszikus festmény lenne. Az első ilyen reprodukció Jan Vermeer Leány gyöngy fülbevalóval című festménye volt, amit egy online versenyre készített.
A váci Forte gyár nyolcvanöt éven át, 2007-es bezárásáig volt a magyar fotótörténet fontos része. Épületei azóta üresen állnak, egy darabkájuk néhány hete azonban már a Kálvin térnél él tovább. A 24.hu cikkében képeket is találunk és megtudhatjuk, hogy a Forte logója, illetve a FOTÓPAPÍR felirat hosszú évtizedek alatt Vác egyik, mindenki számára ismert jelképévé vált, így a pusztulása nyilvánvalóan sokakat zavart: így volt ezzel a Kálvin tér közelében – a fél évszázadot élt Fővárosi Fotóipari Vállalatra emlékezve – Főfotó néven kiállítóteret és fotólabort is rejtő kávézót nyitott fotós páros, Krasznai Korcz János és Zsigmond Gábor is, akik a gyárat tulajdonló magyar államtól kértek engedélyt a feliratok lebontására, és megmentésére.
Az Olympus közleményben jelentette be, hogy teljesen kiszállnak a fényképezőgép-üzletágból, minden kapcsolódó érdekeltségüket eladják egy befektetési alapnak. A bejelentés szerint a Sonytól a VAIO részleget is megvásárló Japan Industrial Partners lehet a vásárló. A tervek szerint az üzletet még idén lezárhatják, de annak anyagi részleteiről nem közöltek semmit. – számolt be a hírről a 444.hu.
Történelmi fotókat találtak a német államfői rezidencia egykori zsidó tulajdonosáról – írta az index.hu az MTI híre alapján. A napvilágra került fényképeken katonai egyenruhában szerepel Hugo Heymann, és látható a fotókon a kitüntetési okmány is, amelyet az első világháború részvevőjeként kapott. További három felvételen a német főváros Dahlem nevű negyedében található villa látható hajdani állapotában.
(via vegashotairballonrides.com)
1972 óta Új-Mexikó fővárosában, Albuquerque-ben rendezik meg minden évben a világ legnagyobb hőlégballon fesztiválját, melyet 2017-ben a „világ legtöbbet fotózott eseményének” nyilvánítottak, amikor a rendezvény egyhetes ideje alatt mintegy 25 millió fénykép készült. A Petapixel beszámolója szerint 2020-ban nem rendezik meg a fesztivált, mely a Canon egyik legnagyobb reklámfelületévé nőtte ki magát az elmúlt években.
Vivian Maier öt évtizeden át folyamatosan fotózott, így végül több mint 100 000 negatívot hagyott hátra, amelyeket többnyire Chicagóban és New Yorkban készített. Maier hatalmas életműve 2007-ben került napvilágra, amikor alkotásait Chicago északnyugati részén egy helyi aukciós házban felfedezték. Maier Rolleiflex gépével főleg fekete-fehér képeket készített, de színes képei is ismertek (ezekből 2017-ben a Mai Manó Házban is láthattatok egy válogatást), melyekből az i-D Vice beszámolója szerint most a FOAM-ban rendeztek egy kiállítást.
Szintén egy kiállítást ajánlunk figyelmetekbe, ezúttal Németországból. A müncheni "Rólunk" című kiállítás kurátorai a kínai kortárs fotóművészetet helyezik fókuszba azáltal, hogy azt 14 művész fényképészeti alkotásain keresztül mutatják be. A sajtóképek a Deutsche Welle oldalán is megtekinthetők.
2011 áprilisában a Trafóban a Tiger Lillies zenekar adott koncertet Nan Goldin leghíresebb fotósorozatára, a „The Ballad of Sexual Dependency" című képsorozatra, ahol maga a fotográfus is megjelent. "A szexuális függőség balladája" rendkívül személyes hangvételű fotó-napló, az intimitásért és a megértésért folyó küzdelem krónikája, melyben Nan Goldin több mint 3 évtizedet átívelve mutatja be saját életét, és azokét, akik annak résztvevői, vagy – az AIDS, a drogok és az erőszak következményeiként – résztvevői voltak. Goldin központi témája a szexualitás. Most az Aperture oldalán jelent meg egy interjú az ikonikus fotóalbum létrejöttéről.
Rédling Hanna, a Magyar Fotóművészek Szövetsége ösztöndíjasának képeit mutatja be a Qubit. Rédling Hanna 2018 nyarán kezdett a rendszerváltás éveiben megnyitott magyarországi panziók fotózásába. Diplomasorozatának saját magáról is készített fotográfiái a legkarakteresebb helyszíneken készültek.
A Folyamatos Jelen könyvsorozatunkban mutattuk be Erdei Krisztina képeit, akivel most egy érdekes interjú jelent meg, melyben a képek komplexitásáról mesél, valamint a robotokról, és arról, miért jó mindenkit ismerni, hogyan kell kiállítást építeni, miként működnek a művészeti gangek és kell-e kompromisszumokat kötni.
A Loch Ness-i szörnyet ábrázoló legendás képről már mi is írtunk itt a Mai Manó Ház Blogon. A "seeing is believing / hiszem, ha látom" elv miatt a fénykép 1934-es publikálása után szinte az egész világot, köztünk hazánk lakosait is hetekig izgalomban tartotta. Talán éppen ezért választották be a Time magazin szerkesztői a világ 100 legbefolyásosabb fényképe közé a nyilvánvalóan hamisított fotót 2016 novemberében.
Most újabb, az állítólagos Loch-Ness-i szörnyet ábrázoló fotó kezdett el terjedni a neten – írja a 24.hu. A kép június elején bukkant fel először a Facebookon, azóta viszont egyéb közösségi oldalakra is feltöltötték a felvételt. Úgy tűnik, a kissé homályos képen valóban egy óriási állat úszik a víz felszínén.
A közösségi médiában terjedő manipulált, hamisított képekről korábban már mi is beszámoltunk, és most a hvg.hu oldalán olvashattok egy hírt a témában a Google új funkciójáról. A keresőjében bevezetett korábbi módosításokat kiegészítve ezentúl a képeknél is alkalmazni fogja az álhír-ellenőrző funkciót a Google. Ennek lényege, hogy a Google által megjelenített képek oldalán is vizsgálni fogja a rendszer, hogy valódi tartalmat lát-e az internetező, ha ennek ellenkezője fordulna elő, úgy a kereső azt is jelzi majd.
Fotó: Clifford Prince King
A Pride eseményeivel egyidőben a legtöbb művészeti oldal is támogatásáról biztosította egy-egy fotósorozattal a résztvevőket és a szervezőket. Így tett az Aperture.org is, ahol többek között Clifford Prince King munkáit mutatták be, akinek intim képein meleg, fekete férfiak portréit láthatjuk.
Az előző fotóbulvár posztunkban számoltunk be egy szoftverről, ami a legpixelesebb arcképekből is képes felismerhető portrékat készíteni. Ám ezen a héten újabb hír jelent meg a témában, és kiderült, hogy egyelőre nem is olyan okos az algoritmus. Az index.hu oldalán megjelent Hogyan lett Barack Obama kék szemű fehér férfi? cikkében így írnak: Adott egy pixeles kép, és mindenki, aki egy kicsit is jártas a külpolitikai hírekben, felismerheti rajta az Egyesült Államok volt elnökét, Barack Obamát. A gépek viszont nem ilyen ügyesek, és bizonyos algoritmusok a képet úgy próbálják feljavítani, hogy a végeredmény egy fehér bőrű, kék szemű férfi lesz.
A Mikes Kelemen Program hetedik évében egy nagyszabású program keretében hazai és határon túli közgyűjtemények, iskolai könyvtárak gyarapodhatnak könyvekkel, folyóiratszámokkal és számos más érdekességgel. A diaszpórából hazaérkező több százezer dokumentumot a nemzeti könyvtár munkatársai gondozzák, s juttatják el rendeltetési helyükre. Örömteli tapasztalat, hogy az OSZK gyűjteményei is kiegészülhettek a hazaérkező dobozokban rejlő kincsekből. Erről a messze a várakozásukat meghaladó eredményről számolnak be munkatársaik új blogsorozatunkban.
És a mai hírösszefoglalónk végére hagytuk a legviccesebb cikket. A femina.hu oldalán megjelent Ahogy soha ne hirdess a neten! Csak a tükröt szerették volna eladni, mégis irtó vicces képek születtek című galériában megmosolyogtató felvételeket találtok. Nem könnyű jó termékfotókat készíteni, és ez tükrök esetében hatványozottan igaz. Mivel a tükörszelfi és egy hirdetés teljesen különböző műfajok, így az emberek utóbbinál főként csak a termékre szeretnének koncentrálni, amikor képet készítenek. Ez nem olyan egyszerű feladat, így sokan megpróbálnak mindenféle trükköt bedobni annak érdekében, hogy ők ne látszódjanak a hirdetésekben.